Denne artikkelen omhandler den tidligere kommunen i Hordaland.  For dalen i Buskerud, se Jondalen.

Utsyn mot vest over Jondal sentrum  Foto: Helge Gunnar Byrkjeland 
Herand
**Jondal** var en kommune langs Hardangerfjorden i tidligere Hordaland. Den grenset i øst mot Ullensvang og i sør mot Kvinnherad. Over fjorden ligger Kvam kommune. Jondal ble 1. januar 2020 slått sammen med Odda og Ullensvang til en kommune under navnet Ullensvang. 

Kommunevåpenet for Jondal viser tre skråstilte båtshaker, i gull på rød bunn. Båtshakene skal vise framover og samtidig vise hvor viktig båten var for arbeid og transport i Jondal.

Areal og befolkning
-------------------

De fleste innbyggerne bor i Kysnesstrand, Torsnes, Solesnes, Svåsand, Jondal og Herand. Innover mot Folgefonna ligger bygdene Nedre og Øvre Krossdalen. Fra 1. januar 2013 ble grendene Gausvik, Årvik, Årsand og Hesvik med 41 personer etter søknad overført fra Kvinnherad kommune.

Deler av isbreen Folgefonna ligger i kommunen. Folgefonn sommerskisenter har vintersportstilbud i sommerhalvåret.

Politikk
--------

Ved kommunevalget i 2015 var det 884 stemmeberettigede i kommunen. Avlagte stemmer var 637, dvs. 72,6 prosent. Kommunestyret har 17 representanter. I perioden 2015-2019 er fire partier representert:

* Senterpartiet - 8 mandater (45,3 prosent)
* Arbeiderpartiet - 4 mandater (24,7 prosent)
* Høyre - 3 mandater (18,5 prosent)
* Kristelig Folkeparti - 2 mandater (11,4 prosent)

Jon Larsgard (Sp) er ordfører og Reidun Haugen Dalseth (KrF) er varaordfører.

Kilde: Regjeringen.no - valg 2015[*død lenke*]

Næringsliv
----------

Jondal stål (Jondal Precision Industries) er en av de største bedriftene i Jondal, og den som har vært lengst i sammenhengende funksjon. Metallbedriften ble etablert i 1938 og drives nå av tredje generasjon i familien. 

Akvakultur har blitt en viktig næringsveg de siste årene. Aqua Farms bygde i 1986 smoltanlegg i Herand. Det sysselsatte 12-15 personar i 2006 med produksjon av 1,3 millioner smolt, og på et tilhørende matfiskanlegg.

Eidesfossen kraftverk ligger i kommunen, mellom Espelandsvatnet og Eidesvatn. Flere småkraftverk er også bygd de senere år.

Jordbruk, tjenesteytende næringer, mindre industribedrifter.

Kommunikasjoner
---------------

Der er ferjeforbindelse til Tørvikbygd på nordvestsida av Hardangerfjorden. Fylkesveg 550 går til Odda via Utne (ferje til Kvanndal og Kinsarvik.) Strekningen til Odda er 81 km via Utne og beregnet kjøretid er 1 time og 24 minutter. Alternativt kan man kjøre fra Jondal til Odda gjennom Jondals- og Folgefonntunnelen, en strekning på 39 km og kjøretid på 40 minutter.

Tusenårssted
------------

Kommunens tusenårssted er Hereiane som er et natur-/fjellområde mellom Herand og Jondal. Naturen her er svært særegen og er tilrettelagt med stoppested, vegtoalett, og bord og benker.

Severdigheter
-------------

**Naturen:**
Jondal i seg selv er en severdighet. Fantastisk natur med høye fjell og fjord; muligheter for turer i vakker natur, bading og fiske. Isbreen gjør det mulig å gå på ski hele sommerhalvåret. Nær 40 turstier er merka og skilta, med stort spenn i lengde og vanskegrad. Eksempler: Elvastien nær sentrum er snaut 2 km og lett, mens Pilegrimsvegen og Buførevegen går over fjellet mot Sørfjorden, og er krevende. Sherpaer fra Nepal har laga fine steintrapper på deler av disse rutene over fjellet.

Helleristningene i Herand
**Helleristningene i Herand** består av rundt 150 jordbruksristninger på Bakke ved tettstedet Herand i Ullensvang kommune, Hordaland. Helleristningsfeltet er antatt å være rundt 3 000 år gammelt, fra yngre bronsealder (1100–500 år fvt). Motivene spenner over skip, mennesker, offergroper, ringer og fruktbarhetssymboler. Feltet er spesielt på grunn av de mange erotiske motivene.

Feltet ligger like ved riksvei 550 til Utne, 500 meter øst for kaia i Herand på det som er kalt Kalhagen. På en bergknaus som kalles Mariskarvet, er det 85 figurer som forestiller blant annet båter, mennesker, fotspor, vann, ringer og groper. Tolkning av motivene foreslår livssyklus, religion, grøderikdom, sol og ritualer. Flere undersøkelser har vært gjort på stedet. Fra 1972 til i dag er det utført konserveringsarbeid, og flere nye ristninger er kommet for dagen. Ristningene er hogd inn i bergflaten med metallredskaper eller hard stein. Opprinnelig har de ikke vært malt, men i dag er dette gjort av fagfolk så motivene trer tydeligere frem for besøkende.

**Folgefonna** er Norges tredje største isbre og ligger på Folgefonnhalvøya i Hardanger og dekker områder i Ullensvang, Etne og Kvinnherad kommuner, alle i Vestland fylke. Folgefonna er en av de sørligste isbreene i Norge. Her finnes også Folgefonna Sommarskisenter.

Andre severdigheter
* Gjestehavna i Herand
* Folgefonna sommerskisenter (FONNA Glacier Ski Resort) på breen
* Juklavassbreen, flott brefall i Folgefonna nasjonalpark
* Hereiane mellom Svåsand og Herand
* Hardanger Kulturgalleri i Mælen i Herand
* Tveddalstølen, på veg mot Krossdalen, turterreng
* Poestien i Krossdalen.
* Vassel i Herand, Hardangers største eldhus og landets minste bryggeri.

Jondal kirke
* Jondal kirke, bygd i 1888, og er den største i Hardanger
* Jondal Skulemuseum, Årsand
* Naustrekkja i Svåsand (båtbyggernaust)
* Hellebrotet i Kvernurdi, Solesnes (dagbrudd av skifer, 1600)
* Elvekvern, Herand
* Tveiten oppgangssag, Herand
* Kjølhalingskjeret, Jondal
* Sveitserhusa, særegent sveitserhusmiljø fra 1800- og 1700 tallet i Jondal
* Akjerhaugen, friområde i Jondal
* Viketunet, to minutter fra fergekaia i Jondal er et gardstun fra 1600-1700-tallet
* Utgravninger av Sævarhelleren, Hallgrimshelleren og Vasselhelleren
* Fergekai, klassisk «asfalt-ørken» fra 1970-tallet, i sterk kontrast til idyllisk bosetning med naust og brygger som nærmeste naboer (f.eks på Holmen og nordover mot Vik).

Kjente jondølinger
------------------

* Lauritz Galtung (ca. 1615–1661), admiral og lensherre over Lister len
* Johannes Selsvik (1854-1935), båtbygger
* Simon Bringeland (1906-1986), kunstmaler
* Gjert Gundersen (f. 1954), båtbygger og opphavsmann til Listringen
* Arne Bakke Mælen (f. 1959), kunsthåndverker
* Liv Sollesnes (f. 1967), idrettsutøver, skytterprinsesse i Det frivillige skyttervesen (DFS) fire ganger
* Herborg Kråkevik (f. 1973), skuespiller, artist og forfatter
* Øyvor Bakke (f. 1975), programleder i NRK

Referanser
----------

1. ↑  «Arealstatistikk for Norge». Statens kartverk. 27. februar 2018.
2. ↑  ; *Befolkning, 1. januar 2016*.
3. ↑  «Jondal, Odda og Ullensvang slår seg saman.». *ullensvang.kommune.no* **(norsk nynorsk)**. Besøkt 22. august 2017.
4. ↑  Det nye året[*død lenke*]. Kvinnherad kommune. (2. januar 2013)
5. ↑  «Skifte Værøen». *www.bulandet-grendalag.org*. Besøkt 24. desember 2015.
6. ↑  «Lokal kunstnar på NRK». *www.hardanger-folkeblad.no*. Besøkt 24. desember 2015.

Eksterne lenker
---------------

* Jondal kommunes arkiver
* Kultur i Jondal på kart[*død lenke*] fra Kulturnett.no
* Herand, lokal side
* Herand i Jondal, i «Streif»
* Folgefonn sommarskisenter (FONNA Glacier Ski Resort)
* Hellerprosjektet
* Jondal turistinformasjon
* Folgefonni Breførarlag
* Handverksmessa i Jondal Arkivert 8. mars 2018 hos Wayback Machine.

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** GeoNames **·** Sentralt stedsnavnregister
 |